Unguri (Raiskuma pagasts)
Šis raksts ir par apdzīvotu vietu Raiskuma pagastā. Par citām jēdziena Unguri nozīmēm skatīt nozīmju atdalīšanas lapu. Unguri (agrāk arī Ungurmuiža) ir apdzīvota vieta Cēsu novada Raiskuma pagastā. Izvietojusies pagasta rietumos Ungura ezera ziemeļu krastā pie autoceļa P14 8 km no pagasta centra Raiskuma, 14 km no novada centra Cēsīm un 83 km no Rīgas. Apdzīvotā vieta izveidojusies pie bijušās Ungurmuižas (Orellen) centra. Muiža vēstures avotos pirmoreiz minēta 1421. gadā, kad to nopirka Kerstens fon Rozens. 15. gadsimta beigās to nopirka fon Ungernu dzimta, no kuras cēlies muižas un ciema latviskais nosaukums. Muižas vāciskais nosaukums, iespējams, cēlies no Ureles pilskalna. Muižas apbūve ir valsts nozīmes arhitektūras piemineklis, muižā ierīkots muzejparks. Ungura ezera krastā kempings.